नयी दिल्ली। सरकार ने 500 और 1000 रुपये की नोटबंदी के मद्देनजर किसानों और शादी ब्याह वाले परिवारों को राहत देने की घोषणा की है। आर्थिक मामलों के सचिव शक्तिकांता दास ने आज यहां संवाददाताओं को बताया कि सरकार ने किसानों काे कृषि ऋण के तहत उनके खाते में आई राशि में से हर सप्ताह 25 हजार रुपये तक निकालने की छूट देने का निर्णय लिया है। इसके साथ ही चेक से या ऑनलाइन खाते में जमा होने वाली राशि में से भी किसान हर सप्ताह 25 हजार रुपये निकाल सकेंगे। इसके साथ ही सरकार ने फसल बीमा प्रीमियम के भुगतान की अवधि 15 दिन बढ़ा दी है। दास ने बताया कि जिनकी शादी है उनके माता या पिता केवाईसी को पूरा करते हुए ढ़ाई लाख रुपये अपने बैंक खाते से निकाल सकेंगे। उन्होंने बताया कि केंद्र सरकार के ग्रुप सी तक के कर्मचारी नवंबर माह के वेतन में से दस हजार रुपये तक अग्रिम वेतन ले सकते हैं।